সিলেট, ২৪ জুন (শীর্ষ নিউজ ডটকম): সিলেটে নিষিদ্ধ ঘোষিত হিযবুত তাহরীরের তিন সদস্যকে গ্রেফতার করেছে পুলিশ। আজ শুক্রবার জুমার নামাজের পর নগরীর শাহী ঈদগাহ এলাকায় প্রচারণা চালানোর সময় তাদের গ্রেফতার করা হয়।  গ্রেফতারকৃতরা হলো- সিলেটের বিয়ানীবাজার উপজেলার খাড়াভরা গ্রামের মৃত গোলাম হোসেন চৌধুরীর ছেলে ও মদন মোহন কলেজের ব্যবস্থাপনা বিভাগের ছাত্র জুম্মান হোসেন চৌধুরী, বিয়ানীবাজারের কাকরদি তেরদল গ্রামের খসরুজ্জামানের ছেলে ও বিয়ানীবাজার সরকারি কলেজের  বাণিজ্য ২য় বর্ষের ছাত্র খায়রুজ্জামান ইমরান এবং সিলেট সদর উপজেলার টুকেরবাজার পশ্চিম দরশা গ্রামের আলাউদ্দিন চৌধুরীর ছেলে ও ইসলামী ব্যাংক ইনস্টিটিউটের কম্পিউটার বিভাগের ছাত্র মাহির উদ্দিন চৌধুরী।  সিলেট কোতোয়ালি থানার ওসি খন্দকার নওরোজ আহমদ জানান, আজ শুক্রবার জুমার নামাজের পর হিযবুত সদস্যরা শাহী ঈদগাহ জামে মসজিদ থেকে বের হয়ে হ্যান্ডমাইক দিয়ে প্রচারণা চালানোর চেষ্টা করে।  এ সময় পুলিশ ধাওয়া করে হিযবুত তাহরীরের তিন সদস্যকে গ্রেফতার করে। গ্রেফতারকৃতদের কাছ থেকে কিছু প্রচারপত্র ও হ্যান্ডমাইক উদ্ধার করা  হয়।  ওসি নওরোজ জানান, গ্রেফতারকৃতদের মধ্যে জুম্মান হোসেন চৌধুরী গত বছরের ১৬ আগস্ট জঙ্গি তৎপরতার অভিযোগে গ্রেফতার হয়েছিলেন। সমপ্রতি সে জামিনে মুক্ত হয়ে ফের সাংগঠনিক তৎপরতা চালাচ্ছেন।  (শীর্ষ নিউজ ডটকম/ এএস/ জেডআর/সস/১৯.২৫ঘ.)